ดอลล์แข็งค่ารับคาดการณ์เฟดขึ้นดบ. ขณะตลาดจับตาข้อมูลจ้างงานสหรัฐฯ
ดอลลาร์สหรัฐปรับตัวขึ้นเมื่อเทียบสกุลเงินยูโรและเงินเยนเมื่อคืนนี้ (3 พ.ย.) ก่อนการเปิดเผยข้อมูลจ้างงานที่สำคัญของสหรัฐในวันศุกร์ ขณะที่นักลงทุนเชื่อว่าธนาคารกลางสหรัฐ (FED) จะปรับขันอัตราดอกเบี้ยในเร็วๆนี้ ซึ่งอาจจะมีขึ้นในช่วงการประชุมเดือนธ.ค.
4 พ.ย. 2558

สำนักข่าวอินโฟเควสท์รายงานว่า ค่าเงินยูโรอ่อนค่าเมื่อเทียบดอลลาร์สหรัฐที่ระดับ 1.0963 ดอลลาร์สหรัฐ จาก 1.1021 ดอลลาร์สหรัฐ ขณะที่เงินปอนด์เพิ่มขึ้นที่ 1.5434 ดอลลาร์สหรัฐ จากระดับ 1.5412 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 121.06 เยน จาก 120.75 เยน และเพิ่มขึ้นเมื่อเทียบกับฟรังก์สวิสที่ระดับ 0.9906 ฟรังก์ จาก 0.9866 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7199 ดอลลาร์สหรัฐ จากระดับ 0.7137 ดอลลาร์
ดอลลาร์สหรัฐปรับตัวแข็งแกร่ง เนื่องจากนักลงทุนจำนวนมากขึ้นคาดว่าเฟดจะปรับขึ้นอัตราดอกเบี้ยในเร็วๆ นี้ ขณะที่ตลาดคลายความวิตกเกี่ยวกับการขยายตัวของเศรษฐกิจโลก บรรดานักวิเคราะห์คาดว่าอัตราดอกเบี้ยที่สูงขึ้นจะดึงดูดให้นักลงทุนหันมาสนใจดอลลาร์ เนื่องจากธนาคารกลางอื่นๆทั่วโลกต่างกำลังผ่อนคลายนโยบายการเงิน รวมถึงมีกระแสคาดการณ์กันว่าธนาคารกลางบางแห่งอาจใช้มาตรการเพิ่มเติมเพื่อกระตุ้นการขยายตัวทางเศรษฐกิจและเงินเฟ้อ
ขณะเดียวกัน เจ้าหน้าที่กำหนดนโยบายการเงินของเฟดหลายรายต่างก็ออกมาระบุว่าการปรับขึ้นอัตราดอกเบี้ยอาจจะเกิดขึ้นในการประชุมนโยบายการเงินในเดือนธ.ค. ตราบใดที่ข้อมูลเศรษฐกิจไม่ได้ย่ำแย่ลงกว่าเดิม ทั้งนี้ นักลงทุนต่างก็จับตาข้อมูลจ้างงานนอกภาคเกษตรเดือนต.ค. ซึ่งกระทรวงแรงงานสหรัฐมีกำหนดเปิดเผยในวันศุกร์นี้ เวลา 20.30 น.ตามเวลาไทย เนื่องจากตัวเลขจ้างงานนับเป็นปัจจัยสำคัญประการหนึ่งที่เฟดจะใช้ประกอบการพิจารณาทิศทางนโยบายการเงิน
เมื่อเดือนที่แล้ว กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 142,000 ตำแหน่งในเดือนก.ย. ขณะที่อัตราการว่างงานทรงตัวที่ระดับ 5.1% ซึ่งเป็นระดับต่ำสุดในรอบกว่า 7 ปี หรือนับตั้งแต่เดือนเม.ย.2551